b'\n_START_ARTICLE_\nVojan Tihomir Arhar\n_START_SECTION_\n\xc5\xbdivljenje in delo\n_START_PARAGRAPH_\nVojan Tihomir Arhar se je rodil v Ljutomeru. Obiskoval je gimnazijo v Celju in Vojvodini. Med drugo svetovno vojno je bil nekaj \xc4\x8dasa v mladinskih tabori\xc5\xa1\xc4\x8dih Gonars in Monigo-Treviso, kjer je leta 1943 maturiral. Po osvoboditvi, leta 1945, se je vpisal na Filozofsko fakulteto v Ljubljani, kjer je diplomiral iz zgodovine, zemljepisa in psihologije. Po diplomi je delal kot bibliotekar v NUK-u, bil je profesor, samostojni svetovalec, dokumentalist v upravnih zavodih idr. Umrl je v 85. letu starosti._NEWLINE_Arhar je svoj literarni opus za\xc4\x8del ustvarjati v \xc5\xa1estdesetih letih prej\xc5\xa1njega stoletja, ko je za\xc4\x8del pisati pesmi, uganke in kratko prozo za otroke in mladino. Svoja dela je redno objavljal v revijah Ciciban, Cicido, Galeb, Kekec, Kurir\xc4\x8dek, Mladi rod, Pastir\xc4\x8dek, sli\xc5\xa1ali smo jih lahko tudi v oddajah Radia Slovenija. Arhar je kot pesnik za otroke  izbiral in uporabljal razli\xc4\x8dne motive in oblike. Gre predvsem za motive \xc5\xbeivalskega sveta in glasovno slikanje. Njegove pesmi so v ve\xc4\x8dini kratke (\xc5\xa1tirivrsti\xc4\x8dnice), enostavne in zvo\xc4\x8dne s slikovito in jasno miselno poanto. Zanj sta zna\xc4\x8dilna modernisti\xc4\x8dni, svoboden verz in tradicionalen na\xc4\x8din pisanja. _NEWLINE__NEWLINE_Med njegovimi deli prevladujejo drobne pesni\xc5\xa1ke slikanice (npr. Letni \xc4\x8dasi), obse\xc5\xbenej\xc5\xa1ih zbirk je manj (npr. Ogenj\xc4\x8dek). Njegova prva objavljena knjiga je zbirka pesmi z naslovom Son\xc4\x8dne statve (1970), ki jo je napisal skupaj s F. Lakovi\xc4\x8dem in N. Maurer. Dve leti kasneje so iz\xc5\xa1le preproste igrive pesmi o \xc5\xbeivalih z naslovom Caplja\xc4\x8di (1972). Sledile so slikanice s kratkimi pesmimi o \xc5\xbeivalih in letnih \xc4\x8dasih, to so: Kresnice (1974), Letni \xc4\x8dasi (1979) in Cvetne trate v soncu zlate (1982)._NEWLINE_  Obse\xc5\xbenej\xc5\xa1o zbirko Ogenj\xc4\x8dek (1980) sestavljajo kraj\xc5\xa1e pesmi o \xc5\xbeivalih in otro\xc5\xa1kih lastnostih (npr. sladkosnednost), zadnji razdelek Ogenj\xc4\x8dka tvorijo uganke, to so: 99 orehkov (1994), Uganke (1998). Pesni\xc5\xa1ka zbirka Pal\xc4\x8dki (1994) govori o pal\xc4\x8dkih z inovativnimi imeni (npr. \xc5\xa0ol\xc4\x8dek, Trepetal\xc4\x8dek). V zbirki Svetilke neba (1993) so zbrane zahtevnej\xc5\xa1e pesmi o soncu, luni, zvezdah in \xc4\x8dlove\xc5\xa1kem svetu. V zbirki Cvilirepki pa se pesnik vra\xc4\x8da k preprostim pesmim o \xc5\xbeivalih. Arharjevih proznih zbirk je manj: zgodbe o \xc5\xbeivalih so zbrane v Zapiskih veselega vrab\xc4\x8dka (1991), Govori sveti Miklav\xc5\xbe (1994) je legenda v slikanici, Zgodbe o sanja\xc4\x8du (1997) so kratke pripovedi o de\xc4\x8dku. _NEWLINE_   _NEWLINE_Poleg del za otroke je Arhar napisal tudi dve pesni\xc5\xa1ki zbirki za odrasle (\xc5\xa0epetanje du\xc5\xa1e, Pozabljena lutnja) in \xc5\xa1e nekaj publicisti\xc4\x8dnih del (Med molitvijo in zdravilnimi rastlinami, O\xc5\xbeivljena tihota).'